b'\n_START_ARTICLE_\nUittoyhdistys\n_START_PARAGRAPH_\nUittoyhdistys eli vanhassa kieless\xc3\xa4 lauttausyhdistys on Suomessa k\xc3\xa4yt\xc3\xb6ss\xc3\xa4 oleva julkisoikeudellinen yhdistys, jollainen uitettavan puutavaran omistajien tuli perustaa niiss\xc3\xa4 tapauksissa, joissa laki edellytti uiton suorittamista yhteisesti jossakin vesist\xc3\xb6ss\xc3\xa4. Uittoyhdistyksen hallituksen teht\xc3\xa4v\xc3\xa4n\xc3\xa4 oli huolehtia koko uiton suorittamisesta osakkaiden puolesta ja heid\xc3\xa4n lukuunsa._NEWLINE_Vesist\xc3\xb6ihin, joissa oli sulku, arvokas laitos tai runsaasti kalastusta, tuli vahvistaa uittos\xc3\xa4\xc3\xa4nt\xc3\xb6. Siin\xc3\xa4 m\xc3\xa4\xc3\xa4r\xc3\xa4ttiin saiko kukin uittaa puunsa erikseen, vai tuliko se tehd\xc3\xa4 yhteisesti. Uitto m\xc3\xa4\xc3\xa4r\xc3\xa4ttiin p\xc3\xa4\xc3\xa4s\xc3\xa4\xc3\xa4nt\xc3\xb6isesti yhteiseksi. Uittoyhdistykselle vahvistetuissa s\xc3\xa4\xc3\xa4nn\xc3\xb6iss\xc3\xa4 m\xc3\xa4\xc3\xa4ritell\xc3\xa4\xc3\xa4n osakkaiden keskin\xc3\xa4inen suhde, heid\xc3\xa4n kokoontumisensa, miten hallitus (lauttaushallitus) valitaan ja m\xc3\xa4\xc3\xa4r\xc3\xa4ykset uiton suorittamisesta. Ennen uiton aloittamista oli valittava uittop\xc3\xa4\xc3\xa4llikk\xc3\xb6 (lauttauksenp\xc3\xa4\xc3\xa4llysmies) ja merkitt\xc3\xa4v\xc3\xa4 uitettava puutavara uittomerkill\xc3\xa4 niin, ett\xc3\xa4 se voitiin erottaa toisten k\xc3\xa4ytt\xc3\xa4mist\xc3\xa4 merkeist\xc3\xa4. Uittoyhdistyksen hallitus hyv\xc3\xa4ksyi osakkaiden k\xc3\xa4ytt\xc3\xa4m\xc3\xa4t uittomerkit._NEWLINE_Asetus mets\xc3\xa4tuotteiden lauttaamisesta annettiin 1873. Sen perusteella kuvern\xc3\xb6\xc3\xb6rit vahvistivat Suomen ensimm\xc3\xa4iset uittos\xc3\xa4\xc3\xa4nn\xc3\xb6t. Ensimm\xc3\xa4isen\xc3\xa4 yhteisuiton aloitti Kymin Lauttausyhti\xc3\xb6 1873. Vuonna 1936 Suomessa oli 31 uittoyhdistyst\xc3\xa4, vuonna 1963 niit\xc3\xa4 oli 26. Irtouittoa k\xc3\xa4ytettiin viimeisen\xc3\xa4 Kemijoessa, josta se loppui 1991. Nippu-uitto on jatkunut J\xc3\xa4rvi-Suomen alueella ja Vuoksen vesist\xc3\xb6ss\xc3\xa4. Nykyisin Suomen ainoa uittoa suorittava uittoyhdistys on J\xc3\xa4rvi-Suomen Uittoyhdistys, joka toimii Varkauden ja Joensuun pohjoispuolisissa vesist\xc3\xb6iss\xc3\xa4. Yhdistyksen j\xc3\xa4senet ovat Mets\xc3\xa4hallitus, Mets\xc3\xa4liitto, Stora Enso ja UPM.'